CELEX: 62019TN0127
Language: lt
Date: 2019-02-21 00:00:00
Title: Byla T-127/19: 2019 m. vasario 21 d. pareikštas ieškinys byloje Dyson ir kt./Komisija

15.4.2019   
            
            
               LT
            
            
               Europos Sąjungos oficialusis leidinys
            
            
               C 139/102
            
         
      2019 m. vasario 21 d. pareikštas ieškinys byloje Dyson ir kt./Komisija
      (Byla T-127/19)
      (2019/C 139/105)
      Proceso kalba: anglų
      
         Šalys
      
      
         Ieškovai: Dyson Ltd (Malmsberis, Jungtinė Karalystė) ir 14 kitų ieškovų, atstovaujami solisitorių E. Batchelor, T. Selwyn Sharpe ir M. Healy
      
         Atsakovė: Europos Komisija
      
         Reikalavimai
      
      Ieškovai Bendrojo Teismo prašo:
      
                  —
               
               
                  pripažinti atsakovę atsakinga už ieškovų žalą, patirtą dėl 2013 m. gegužės 3 d. Komisijos deleguotojo reglamento (ES) Nr. 665/2013 (1) priėmimo, kurios dydis maždaug:
                  
                              —
                           
                           
                              176 100 000 EUR, įskaitant kompensacines palūkanas nuo Deleguotojo reglamento Nr. 665/2013 įsigaliojimo iki 2019 m. sausio 19 d., kai ženklinimo reglamentas buvo panaikintas, dėl neženklinimo atvirkštinės situacijos ir (arba) subsidiariai
                           
                        
                              —
                           
                           
                              EUR 127 100 000, įskaitant kompensacines palūkanas nuo Deleguotojo reglamento Nr. 665/2013 įsigaliojimo iki 2019 m. sausio 19 d., kai ženklinimo reglamentas buvo panaikintas, dėl pilnos dulkių talpyklos atvirkštinės situacijos, ir
                           
                        
            
                  —
               
               
                  nurodyti atsakovei padengti bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdami ieškinį ieškovai remiasi penkiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad atsakovė pažeidė 2010 m. gegužės 19 d. Europos Parlamento ir Tarybos direktyvos 2010/30/ES (2) 10 straipsnio 1 dalį ir peržengė savo teisinius įgaliojimus, jai suteiktus pagal SESV 290 straipsnį, kai Deleguotajame reglamente Nr. 665/2013 nustatė tuščios dulkių talpyklos bandymo metodą.
                  Atsakovė pažeidė esminį Direktyvos 2010/30/ES 10 straipsnio 1 dalies elementą ir perengė jai SESV 290 straipsniu suteiktus įgaliojimus.
               
            
                  2.
               
               
                  Antrasis ieškinio pagrindas grindžiamas tuo, kad atsakovė pažeidė pagrindinį vienodo požiūrio principą, kai priėmė Deleguotąjį reglamentą Nr. 665/2013, kuriame be objektyvaus paaiškinimo įtvirtinama neteisėta cikloninių dulkių siurblių be dulkių maišelių, kuriuos gamina ieškovai, diskriminacija, palyginti su tradiciniais dulkių siurbliais su maišeliais.
               
            
                  3.
               
               
                  Trečiasis ieškinio pagrindas grindžiamas tuo, kad atsakovė pažeidė pagrindinį gero administravimo principą ir (arba) nesilaikė kruopštumo pareigos, kai nustatė tuščios dulkių talpyklos bandymo metodą, kuris: i) pažeidžia esminį Direktyvos 2010/30/ES elementą, ii) diskriminuoja iš esmės skirtingas technologijas ir iii) tinkamai ir nešališkai neįvertina tuo metu buvusių pilnos dulkių talpyklos bandymo būdų.
               
            
                  4.
               
               
                  Ketvirtasis ieškinio pagrindas grindžiamas tuo, kad atsakovė pažeidė pagrindinę šalių teisę užsiimti komercine veikla.
                  Atsakovė priėmė reglamentą, kuriuo palankesnes sąlygas suteikė tradiciniams dulkių siurbliams su maišeliais, kurie praranda efektyvumą dulkių maišeliui užsipildant, palyginti su cikloniniais dulkių siurbliais, kaip antai tie, kuriuos gamina ieškovai, kurių efektyvumas išlieka toks pats visą jų naudojimo laiką. Tai suvaržė ieškovų galimybes vykdyti savo veiklą ir sąžiningai konkuruoti su konkurentais, kurių efektyvumo mažėjimas dulkių maišeliui užsipildant slepiamas atsakovės ženklinimu, numatytu pilnos dulkių talpyklos bandymams.
               
            
                  5.
               
               
                  Penktasis ieškinio pagrindas grindžiamas tuo, kad šie dideli Sąjungos teisės pažeidimai sukėlė ieškovams didelę materialinę ir nematerialinę žalą, kurią ieškovėms turi atlyginti atsakovė.
               
            
         (1)  2013 m. gegužės 3 d. Komisijos deleguotasis reglamentas (ES) Nr. 665/2013, kuriuo įgyvendinant Europos Parlamento ir Tarybos direktyvą 2010/30/EB nustatomi dulkių siurblių ekologinio projektavimo reikalavimai (OL L 192, 2013 7 13, p. 1).
      
         (2)  2010 m. gegužės 19 d. Europos Parlamento ir Tarybos direktyva 2010/30/ES dėl su energija susijusių gaminių suvartojamos energijos ir kitų išteklių nurodymo ženklinant gaminį ir apie jį pateikiant standartinę informaciją (OL L 153, 2010 6 18, p. 1).